Mrtva nevjesta

Film britanskog redatelja Tima Burtona „Corpse Bride“(u prijevodu Mrtva nevjesta) topla je priča koja nam na veoma neobičan način govori o ljubavi i odnosima između dva potpuno različita svijeta: svijeta živih ljudi i svijeta mrtvaca.

Po rodu lutkarski animirani, a žanru romantično-fantastični, film je sniman na vrlo kompleksan, dugotrajan, ali i učinkovit način – stop animacijom. Proces je to kojim se nastoji predočiti realno kretanje lika (tj. lutke) na način da se svaki pokret zasebno snima pa nastaje kadar te se povezuje s drugim kadrovima (pokretima) kako bi se na kraju serija tih kadrova prikazala kao neprekinuta cjelina. To je dugotrajan proces u kojemu nastajanje jedne scene može potrajati i nekoliko tjedana, ovisno o njezinom trajanju.

Nakon dugotrajnog procesa snimanja, konačni je proizvod, u trajanju od 77 minuta, premijerno prikazan 12. rujna, 2005. godine u Italiji.

Osim Tima Burtona, bitnu ulogu u stvaranju filma imale su i druge važne osobe poput redatelja Mikea Jonhsona te brojnih slavnih osoba koje su glasovno utjelovile likove: Johnny Deep (Victor Van Dort), Helena Bonham Carter (Emily – mrtva nevjesta) i Emily Watson (Victoria Everglot).

Film je zadobio brojne nagrade od strane vrhunskih filmskih kritičara, a 2006. godine čak i Oscar za najbolji animirani film!

Nadahnuće za radnju ovoga filma bila je staronarodna ruska bajka koja govori o mladiću koji je s prijateljem krenuo u selo svoje djevojke udaljeno dva dana hoda kako bi se vjenčali. Prijatelji su planirali jedan dan prenoćiti u šumi. Stigavši u šumu, mladići su se zabavljali te je tako „mladoženja“ iz čiste zezancije izigravao proces vjenčanja. Mladić je izgovorio zavjete jasno i glasno te stavio zaručnički prsten na granu (zapravo kost staroga, ukopanoga trupla). U tom se trenutku iz zemlje podigao leš mlade žene koja se tako udala za mladića i odvela ga u svijet mrtvih.

Radnja filma događa se u Engleskoj, u vrijeme početka novoga doba – vremena kada plemstvo počinje propadati i sve više postaje ravnopravno srednjem sloju, građanstvu.

Victor Van Dort sin je imućnih vlasnika ribarnice koji se na zahtjev svojih roditelja treba udati za Victoriju Everglot, kćer bankrotirane plemićke obitelji, koja izlaz iz financijskih problema vidi upravo u toj udaji. Na probi njihova vjenčanja Victor izazove par manjih incidenata te iste večeri odlazi u obližnju šumu vježbati zavjete. Savršeno izgovorivši zavjete, stavi prsten na grančicu (kost ruke). Iz zemlje se tada podigne leš žene koji ga povede u svijet mrtvih. Victor se nastoji vratiti u svijet živih, ali nakon nekog vremena zavoli Emily i odluči se oženiti njome. Jedini uvjet ženidbe bio je taj da i Victor sam postane mrtvac – on je to prihvatio, ali nije odmah učinio. Emily i Victor odlaze se vjenčati u svijet živih. Tamo zateknu vjenčanje Victorije i lorda Barkisa, koji je također bio siromašan plemić, ali je smatrao da je Victorijina obitelj bogata. Ubrzo se saznaje kako je lord Barkis bivši Emilyin muž koji ju je ubio u nadi da će naslijediti njezino bogatstvo. Na kraju on popije otrov i premine, a Emily preporučuje Victoru i Victoriji da se vjenčaju. Oni su to s oduševljenjem prihvatili, a Emily se pretvorila u mnoštvo plavih leptira što je trebalo označiti njezin konačan spokoj i mir.

Film sadrži mnogo elemenata mjuzikla. Stekla sam dojam da je to jedan od trikova dinamičnijeg prenošenja radnje.

Osim mjuzikla, zamijetila sam i jedinstven način pojačavanja dojma bojama. Boje su odlično karakterizirale likove i njihove životne situacije te su one uspješno djelovale na mene kao gledatelja, ne samo psihički nego i fizički - najčešće je to bio osjećaj hladnoće. Uz pojačavanje dojma, boje su imale bitnu ulogu u dočaravanju kontrasta između svijeta živih i svijeta mrtvih: svijet živih prikazan je tmurnim, zagasitim bojama uz dominaciju sive, dok je svijet mrtvih prikazan živahnim i toplim bojama – to je trebalo simbolizirati kontrast između briga živih ljudi i bezbrižnosti onih umrlih. Osim koloriteta i mjuzikla, film je obogaćen i raznim elementima crnoga humora.

Film me poučio kako je prava ljubav zapravo potpuno lišena sebičnosti

Još je mnogo pouka sakriveno u ovom filmu i svatko bi ih trebao protumačiti na svoj način.

Film preporučujem svima koji su obožavatelji filmova Tima Burtona, a pogotovo onima koji to još nisu postali jer će ih ova priča (a možda i poneki drugi filmovi kao Predbožićna noćna mora, Moje najdraže čudovište...) sigurno oduševiti i „ostaviti bez daha“ te ih sigurno neće ostaviti ravnodušnima!

Katarina Vilić